Bep sul goude merenn, e-pad tri miz, tud Dunkerque a ya da zibunañ a-vandennadoù er straedoù. Bale a reont kazel-ha-kazel e renkadoù en ur ganañ tonioù hengounel. Dirak zo sonerien o choari fleütoù, taboulinoù ha binviji kouevr gante. E-penn an dibunadeg emañ an « tambour-major », gwisket e-giz soudarded Napoléon. Karget eo da roiñ lusk ar sonerezh gant e benn  bazh. LESANVIOÙ iskis vez roet da bep hini : Co pinard, Co schlock II, Pintje bier II, Cacaille ha me oar-me. Gwazed kreñv a ya dober ar renkadoù kentañ. Pa vez nerzh gant ar sonerezh e chomont a-sav evit ur pennad « chahut ». War o lerch, ar re all a zalch da vont war-raok hag e vountont warne. A-wechoù, tud an Ened a ya kuit deus an dibunadeg evit ober « chapel », da lâret eo pakañ banneoù en tier pe en tavarnoù. Pa vez an dibunadeg o tremen dirak an ti kêr e vez taolet HARINKED warni gant an Aotrou  maer. War ar blasenn vras vez echuet an traoù gant ar rigodon en-dro da zelwenn Jean Bart. En enor dezhañ e vez kanet un himn brudet. Da hanternoz e vez kroget gant an dañs vras e-barzh ur sal DIVENT. Tro-dro da bemp mil a dud a gemer perzh er bal. E-pad sizhun meurlarjez vez an abadennoù en o zommañ. Ret eo bezañ kreñv-march evit derchel an taol : dibunadegoù    ha baloù kazi bemdez. War plasenn Jean Bart vez gwelet RAMZED ar charnaval : Reuze Papa ha Reuze Maman.  Diwallerien kêr Dunkerque int abalamour da se ne vezont ket devet met doujet vez deusoute. Dilhad ened ne vezont ket prenet met graet gant an dud diwar traoù ha gwiadoù a bep seurt. Boaz zo gant ar baotred gwiskañ dilhad merched HOALUS : brozhioù berr, LOEROÙ KAS-CHOANT, BOTOÙ O SEULIOÙ PEUL. Gwiskamantoù dibar a vez gwelet alies, ar pezh a ziskouez IJIN FONNUS tud Dunkerque.